Cacah jiwanipun karajan Siyêm punika kirang langkung wontên 6 yuta. Tiyang samantên kathahipun punika botên namung bôngsa satunggal kemawon, ananging kenging kaperang ing bôngsa mawarni-warni, kados ta: bôngsa Siyêm piyambak, kirang langkung sapalihing cacah jiwanipun ing nagari Siyêm. Lajêng bôngsa Laos, bôngsa Tyonghwa, bôngsa Mlayu, bôngsa Kamboja, kajawi punika taksih wontên malih bôngsa alit-alit sanèsipun, kados ta: bôngsa Birma, Hindhu, Munkarèn, Lawa lan liya-liyanipun. Cacahipun têtiyang Eropah lan têtiyang Amerikah namung wontên watawisipun 1200 lan 1300. Cacah samantên wau ingkang 500 bôngsa Inggris.